Kaar aketua kɔɔr sor ɔha nkyɛmu eduonu wɔ Esusuoaketseaba 9, 2022 mu. Dɛm aber no, nna desel na pɛtro no bo akegyina sidi akrɔ na ekyir pɔw eduanan-baako na ɔnye sidi du-baako na ekyir pɔw du-ebein.
Fangow no bo asan akɔ sor bio ma no dɛm ntsi mpanyimfo a wɔda GPRTU edwumakuw n’ano no akyerɛ dɛ, ɔnam fangow no bo a akɔ sor wɔ ɔnam Ghana mu no ntsi, ɔrennkyɛr biara wɔdze kaar akatua ntowmu fofor bɛba abɔto gua ma obiara atse. GPRTU kuw no asɛm nye dɛ, fangow no bo a aber biara ɔrokɔ sor no ko tsia adrɔbafo na hɔn wɔdze hɛn dzi dwuma daadaa.
Mpanyimfo kyerɛ mu dɛ, mpɛmpɛmdo yi dze, pɛtro lita kor no bo som sidi du-baako na desel so no bo som sidi du-anan wɔ bea a wobu fangow wɔ no. Panyin a ɔkasa ma GPRTU kuw no, Owura Abbas Moro, sii do dɛ, kuwba biara rehyɛ mu tsipia dɛ wɔnto kaar akatua mu.
Ne nsɛm a ɔdze too Citi news enyim nye dɛ ‘Yeedzikan aka akyerɛ ɔman mu no nyinara dɛ aber biara wɔbɔto fangow bo mu ma abor ɔha nkyɛmu du no, ɔsɛ dɛ hɛn so to kaar akatua mu. Ɔsanee kaa dɛ, ndzɛmba ahorow pii na ɔyɛ a wɔhwɛ ho a gyinabew a ɔman no wɔ mu wɔ sikasɛm ho no ka ho naaso mpɛmpɛmdo yi dze, wonnkotum ayɛ ho hwee. Ɔkyerɛɛ dɛ, ɔwɔ nyisom dɛ, sɛ hɔn mpanyimfo dzi ehyia a , biribi  papa befi mu epuei”.
